ORDE do 12 de maio de 2005 pola que se convocan axudas en forma de bolsas de iniciación á investigación agraria no Centro de Investigacións Agrarias de Mabegondo dependente do Centro de Formación, Investigación e Tecnoloxía Agraria da Consellería de Política Agroalimentaria e Desenvolvemento Rural, na Estación de Viticultura e Enoloxía de Galicia en Leiro, na Subestación de Viticultura e Enoloxía en Ribadumia e no Centro de Experimentación de Agricultura Intensiva de Salceda de Caselas, no marco do Plan Galego de Investigación, Desenvolvemento e Innovación Tecnolóxica de Galicia.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 24/05/2005

Coa finalidade de que os estudantes do último curso de especialidades agrarias ou recentemente titulados adquiran coñecementos e prácticas en temas propios dos seus estudos que lles faciliten unha máis ampla formación profesional, establécese unha liña de axuda económica en forma de bolsas para prácticas.
De acordo coa dita finalidade, esta consellería, en colaboración coa de Política Agroalimentaria e Desenvolvemento Rural e en virtude das atribucións que ten conferidas pola Lei 1/1983, do 22 de febreiro, reguladora da Xunta de Galicia e o seu presidente, e o Decreto 23/2003, do 20 de xaneiro, polo que se modifica a estrutura orgánica dos departamentos da Xunta de Galicia,
DISPÓN:
Artigo 1º.-Obxecto.
O obxecto desta orde é a convocatoria de dezanove bolsas de iniciación á investigación nos campos e centros dependentes da Consellería de Política Agroalimentaria e Desenvolvemento Rural que se indican: dez bolsas no campo da mellora xenética do millo no Centro de Investigacións Agrarias de Mabegondo (Abegondo-A Coruña), seis bolsas no campo da viticultura e a enoloxía, das cales catro se desenvolverán na Estación de Viticultura e Enoloxía de Galicia en Leiro (Ourense) e dúas na Subestación de Viticultura e Enoloxía en Ribadumia (Pontevedra), e tres bolsas no campo da horticultura intensiva para o Centro de Agricultura Intensiva en Salceda de Caselas (Pontevedra). A dotación mensual bruta por bolsa é de 610 euros, cofinanciadas co Fondo Social Europeo.
Artigo 2º.-Solicitantes.
Poderán optar a unha destas bolsas as persoas que reúnan os seguintes requisitos:
a) Acreditar que teñen rematados os estudos de enxeñaría de grao medio ou superior en especia
lidades agrícolas ou que estean matriculados no derradeiro curso das citadas carreiras durante o ano académico 2004-2005. No caso de títulos expedidos por centros non pertencentes á Unión Europea precisarase que estean homologados polo Ministerio de Educación e Ciencia antes do remate do prazo de presentación de solicitudes.
b) Ser natural ou ter veciñanza administrativa en Galicia ou ser fillo de emigrantes galegos no exterior.
Artigo 3º.-Carácter da bolsa.
A concesión da bolsa, dado o seu carácter formativo, non suporá ningún tipo de vínculo laboral ou estatutario entre o beneficiario e a Consellería de Innovación, Industria e Comercio nin coa de Política Agroalimentaria e Desenvolvemento Rural, así como tampouco dará lugar á súa inclusión na Seguridade Social.
A Consellería de Innovación, Industria e Comercio subscribiralles aos bolseiros unha póliza de seguro colectivo de enfermidade e accidentes, que cubrirá os riscos que poidan producirse dentro do lugar de traballo durante o período de desfrute da bolsa.
Estas bolsas son incompatibles coa realización dun traballo remunerado ou o aproveitamento doutro tipo de bolsas ou axudas financiadas con fondos públicos ou privados.
Artigo 4º.-Duración da bolsa e pagamento.
A duración do período de desfrute das bolsas será dun mes (ao redor do mes de agosto) para as dez bolsas que se desenvolverán no Centro de Investigacións Agrarias de Mabegondo (Abegondo-A Coruña) e de tres meses (do 15 de agosto ata o 15 de novembro) para as restantes bolsas.
O pagamento efectuarase da seguinte forma: para as bolsas dun mes de duración, o pagamento farase efectivo á finalización da bolsa, logo de que os interesados teñan presentada a declaración complementaria das axudas solicitadas ou concedidas polas administracións públicas para a mesma finalidade. E para as restantes, o pagamento aboarase mensualmente, realizándose o pagamento do último mes logo de que os interesados teñan presentada a declaración complementaria das axudas solicitadas ou concedidas polas administracións públicas para a mesma finalidade.
Artigo 5º.-Solicitudes.
1. As solicitudes, segundo o modelo normalizado que se publica como anexo desta orde, atópanse á disposición dos interesados na internet nos enderezos:
http://www.xunta.es/conselle/in
, ou en http://www.dxid.org, e presentaranse, dirixidas ao director xeral de Investigación e Desenvolvemento, no rexistro xeral da Dirección Xeral de Investigación e Desenvolvemento ou ben por calquera das formas
previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Deberán presentarse xunto coa seguinte documentación:
a) Fotocopia do documento nacional de identidade ou pasaporte.
b) Curriculum vitae do solicitante, cos documentos acreditativos dos méritos alegados.
c) Certificación académica completa, orixinal ou fotocopia compulsada, na que consten as cualificacións obtidas en cada unha das materias cursadas, con indicación de que se teñen superadas todas as que compoñen os estudos de enxeñeiro técnico ou enxeñeiro superior, para os solicitantes que teñan os seus estudos rematados ou ben estaren matriculados no derradeiro curso da carreira no ano académico 2004/2005.
d) Declaración do solicitante de todas as solicitudes efectuadas ou concedidas para o mesmo fin, das distintas administracións publicas competentes.
e) Acreditación, se é necesario, de que cumpre cos requisitos sinalados na letra b) do artigo 2º.
f) Declaración xurada na que se compromete a renunciar, se fose seleccionado, á percepción doutras remuneracións e ao desfrute doutras bolsas ou axudas para a mesma finalidade, así como de que non gozou desta mesma bolsa en anos anteriores.
Para os efectos desta declaración, indícase a obriga do beneficiario de facilitar toda a información que lle sexa requirida polos organismos legais de fiscalización da comunidade autónoma no exercicio das súas funcións de fiscalización e control do destino da axuda, segundo a Lei 8/1999, do 30 de decembro.
2. O prazo de presentación de solicitudes será de 40 días naturais contados a partir do día seguinte ao da publicación desta orde no DOG.
Artigo 6º.-Comisión avaliadora.
A documentación achegada será examinada e avaliada por unha comisión integrada por cinco membros: tres deles designaraos o director xeral de Investigación e Desenvolvemento, dos que un actuará como presidente e outro como secretario; e dous do Centro de Formación, Investigacion e Tecnoloxía Agraria de Galicia, nomeados pola Secretaría Xeral da Consellería de Política Agroalimentaria e Desenvolvemento Rural.
Artigo 7º.-Criterios de avaliación e selección.
A selección realizarase tendo en conta o expediente académico de cada solicitante e os méritos alegados. Non se terán en conta os méritos que non se demostren documentalmente.
Ademais do exame da documentación, a comisión de selección poderá convocar os solicitantes a unha entrevista persoal co fin de comprobar a súa aptitude e ideoneidade. Así mesmo a comisión determinará, se é o caso, a nota media mínima necesaria para seren convocados á entrevista.
O baremo para aplicar será o seguinte:
a) Valoración das cualificacións académicas:
-Matrícula de honra: 4 puntos.
-Sobresaliente: 3 puntos.
-Notable: 2 puntos.
-Aprobado: 1 punto.
-Suspenso: 0 puntos.
b) Valoración do expediente académico:
(Suma puntos de notas) dividido entre (número de disciplinas+suspensos, se é o caso).
c) Valoración polo título acadado:
-Título de enxeñeiro de grao superior (especialidades agrícolas): 2 puntos.
-Título de enxeñeiro de grao medio (especialidades agrícolas): 1,50 puntos.
(Valoración máxima 2 puntos).
d) Outras valoracións:
Poderase valorar tamén, sempre que veñan perfectamente acreditados documentalmente:
-Coñecementos informáticos: ata 2 puntos.
-Coñecementos de galego:
Curso de iniciación: 1 punto.
Curso de perfeccionamento: 2 puntos.
(Valoración máxima 2 puntos).
-Outros idiomas: ata 3 puntos.
Artigo 8º.-Trámite de audiencia e proposta de resolución.
1. De conformidade co previsto no artigo 84 da Lei 30/1992,do 26 de novembro, co obxecto de realizar o trámite necesario de audiencia e inmediatamente antes de elaborar a correspondente proposta de resolución definitiva, a Dirección Xeral de Investigación e Desenvolvemento publicará na súa páxina web (www.dxid.org) a relación de axudas propostas, concedéndolles a todos os solicitantes un prazo de dez días hábiles desde a data de publicación na web para que poidan formular as alegacións que estimen oportunas.
2. Os solicitantes, no caso de proposta estimatoria, manifestarán a súa aceptación ou desistencia. De non contestar no dito prazo, entenderase que aceptan as condicións e termos da proposta de concesión.
3. Examinadas se é o caso as alegacións presentadas polos interesados, a Comisión de Selección de Investigación formulará a proposta de resolución definitiva que incluirá a relación de candidatos seleccionados e a lista de reserva.
Artigo 9º.-Resolución da convocatoria.
A comisión avaliadora elevaralle a proposta de resolución ao conselleiro de Innovación, Industria e Comercio, que ditará a oportuna resolución.
A lista de seleccionados publicarase nos taboleiros de anuncios da Dirección Xeral de Investigación e Desenvolvemento e dos centros onde se desenvolverán as bolsas, e na internet nos enderezos
http://www.dxid.org ou http://www.xunta.es/conselle/in
, sen prexuízo da comunicación persoal aos solicitantes que resulten adxudicatarios.
Artigo 10º.-Aceptación da bolsa.
1. A aceptación da bolsa farase, no prazo de 15 días hábiles desde a publicación da resolución, mediante documento asinado polo bolseiro no que se compromete a cumprir todas as condicións recollidas nas presentes bases. No caso de que a citada aceptación non se produza no prazo sinalado, entenderase que o bolseiro renuncia á axuda.
Artigo 11º.-Prazo de resolución e recursos.
1. Todas as solicitudes serán resoltas no prazo máximo de 6 meses, contados desde a publicación desta orde no DOG. De non mediar resolución expresa no devandito prazo, as solicitudes deberanse entender desestimadas.
2. Contra as resolucións expresas ou presuntas que poñen fin á vía administrativa, poderán os interesados interpoñer potestativamente recurso de reposición ante o mesmo órgano, no prazo dun mes contado a partir do día seguinte ao da recepción da correspondente notificación no caso de resolucións expresas. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso, poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da recepción da correspondente notificación, se a resolución é expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.
Artigo 12º.-Obrigas dos bolseiros.
a) Os beneficiarios deberán incorporarse ao centro correspondente no prazo sinalado na comunicación de adxudicación. De non incorporarse perderán os dereitos inherentes á bolsa concedida, entrando a
substituílo o primeiro suplente seleccionado e así sucesivamente.
b) Realizar as tarefas de campo e gabinete encomendadas polo titor asignado, nos termos e lugares que se lle indiquen.
c) Presentar ao final do período de desfrute da bolsa o correspondente informe sobre o labor realizado ou sobre o interese que os traballos de iniciación á investigación lle merezan desde o punto de vista da súa futura orientación profesional.
De acordo co disposto na Lei 8/1999, do 30 de decembro, toda alteración das condicións tidas en conta para a concesión da bolsa e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 13º.-Incumprimento.
A falsidade na documentación achegada ou a ocultación de datos dará lugar á denegación da bolsa solicitada ou á perda da concedida. No caso de incumprimento dos compromisos adquiridos, segundo as bases desta convocatoria, dará lugar á revogación da axuda concedida e á reclamación das cantidades xa pagadas de conformidade co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificada pola Lei 8/1999, do 30 de decembro, de medidas fiscais e orzamentarias e de función pública e actuación administrativa.
Artigo 14º.-Certificación dos traballos.
Ao termo do período da bolsa, o director do centro no que se desenvolveu a bolsa emitirá unha certificación a favor do bolseiro co fin de que poida incorporala ao seu curriculum vitae.
Artigo 15º.-Financiamento.
As accións derivadas desta convocatoria, que ascenden a 22.570 euros, financiaranse con cargo á aplicación orzamentaria 08.05.432A-480.0, dos orzamentos da Comunidade Autónoma para o ano 2005, na que existe crédito adecuado e suficiente no proxecto de orzamentos para o dito ano.
Disposicións derradeiras
Primeira.-Facúltase o director xeral de Investigación e Desenvolvemento para ditar cantas disposicións sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de maio de 2005.
Juan Rodríguez Yuste
Conselleiro de Innovación, Industria e Comercio
CONSELLERÍA DE POLÍTICA AGROALIMENTARIA E
DESENVOLVEMENTO RURAL